醉歌行贈閭丘伯有
作者：晁公遡
朝代：宋

paragraphs: 昔別我髮青如葱，再來兩鬢真飛蓬。
怪君五十面猶紅，答我有婦賢梁鴻。
澹然意遠態甚濃，乃有謝家林下風。
詩書圖史仍兼通，豈惟刀尺工削縫。
入門不憂四壁空，要使我樂忘其窮。
終朝舉桉歡笑同，方牀曲几陳座中。
紙窗雲母明房櫳，華堂雖未掛桑弓。
兩女雜佩琥珀龍，大女已能繡芙蓉。
小女解唱風入松，事夫如賓顔色恭。
歲時稱壽曲三終，自歌鵲巢詠阜螽。
正須富貴報汝功，何時執戟明光宮。
只今西州兵馬雄，盍往獻策西平戎。